Kedves Szakvizsgára Készülő Jelöltek!

Szakképzési idejük rövidesen a végéhez ér, így alábbi levelünkkel tájékoztatást szeretnénk adni Önöknek az ezzel kapcsolatos teendőikről.

**A szakvizsgára bocsátás eljárási rendje:**

***Állami finanszírozott, első szakképzésben résztvevő jelöltek szakképzésének lezárása***

1. A szakképzés vége előtt **2-3 hónappal**, a ***támogatott szakképzési idő megállapításához*** beküldendő dokumentumok:
* **részletes munkáltatói** igazolás (a távollétek, szabadságok feltüntetésével), a szakképzés megkezdésétől
* **utolsó képzési terv**, mely megegyezik a leckekönyvben leigazoltakkal - kérjük, hogy ebben a tervben, az adott gyakorlatnál jelezzék, hogy távollétük, szabadságuk mely gyakorlat idején volt (dátum, munkanapok száma)

Tájékoztatásul küldjük, az aktuális rendelet távollétekre vonatkozó részét:

„ A 162/2015. (VI. 30.) Korm. rendelet szerint a szakorvos képzés miniszteri rendeletben meghatározott képzési elemeinek teljesítése akkor fogadható el, ha

a) a jelölt azt akkreditált képzőhelyen teljesítette és

*b)* a képzési elem teljesítése során igénybe vett szabadság vagy betegszabadság (a táppénz első 15 munkanapja) időtartama

*ba)* 1–4 hónap időtartamú képzési elemnél az adott képzési elem egyötöd részét,

*bb)* 5–12 hónap időtartamú képzési elemnél az egy hónapot,

*bc)* 12 hónap időtartamot meghaladó képzési elemnél arányosan az éves rendes szabadság mértékét nem haladja meg.

Az 1 hónapnál rövidebb időtartamú képzési elem csak akkor fogadható el, ha a jelölt azt teljes időtartamában teljesítette.

Ha a képzési elem teljesítése során igénybe vett szabadság vagy betegszabadság időtartama a fentiek szerinti időtartamot meghaladja, az adott képzési elem a szabadság vagy betegszabadság időtartamának megfelelő azon szakterület szerinti gyakorlati idő igazolásával ismerhető el, amelynek elismerésére a szabadság vagy betegszabadság miatt nem került sor.”

Az ellenőrzés után megállapított képzési időt a kivett **szabadság**/**betegszabadság/egyéb munkában nem töltött idő** még módosíthatja, ezért a jelölt, minden a támogatott szakképzést befolyásoló körülményt köteles haladéktalanul írásban bejelenteni a DE ÁOK DH Szak- és Továbbképzési Központjában.

1. A szakképzés lejárta után **postai úton** beküldendő dokumentumok a ***szakvizsgára bocsátó határozat elkészítéséhez (Kérjük a dokumentumokat hiánytalanul egyben szíveskedjen beküldeni!)***:
* **részletes munkáltatói igazolás (a távollétek, szabadságok feltüntetésével), a** szakképzés megkezdésétől a szakképzés utolsó napjáig. (másolat)
* **utolsó képzési terv**, mely megegyezik a leckekönyvben leigazoltakkal - kérjük, hogy ebben a tervben, az adott gyakorlatnál jelezzék, hogy távollétük, szabadságuk mely gyakorlat idején volt (dátum, munkanapok száma) (másolat)
* **aláíratott, lezárt munkanapló (2015.07.01. után beiratkozottak esetében)**: a munkanaplót a grémiumvezetőnek a „Szakvizsgára bocsátás” című oldalon szükséges aláírnia, pecsételnie
* **aláíratott, a képzési tervvel megegyező leckekönyv:** a leckekönyvet a grémumvezetőnek 2 helyen kell aláírnia:
1. szakgyakorlat lezárása, melyhez a következő szövegezést kérjük bevezettetni:

„Szakképzésének szakgyakorlati részét teljesítette, melyet ……. dátummal lezártnak tekintek. Szakvizsgára bocsátását javaslom.”

1. Abszolutórium résznél:

Az első sor: „A **Debreceni Egyetem** szakképzésért felelős….” - ez mindenkinek egységes, a többi pedig saját, személyes adat.

Mivel a grémiumvezetőnek itt nincs aláírásra kijelölt helye kérjük, hogy a dékán aláírási helyétől balra elhelyezkedve kérjék a grémiumelnök aláírását és pecsétjét.

Kérjük szíveskedjen ellenőrizni, hogy a gyakorlati igazolások a teljes képzési időre vonatkozóan maradéktalanul leadásra kerültek az elsődleges képzőhely erre kijelölt kollégájának.

**Amennyiben a fentiek közül bármilyen dokumentum hiányzik, a szakvizsgára bocsátó határozatot nem áll módunkban kiállítani.**

Dokumentumaikat az alábbi postázási címre kérjük hiánytalanul eljuttatni:

DE ÁOK DH Szak- és Továbbképzési Központ

4032 Debrecen,

Nagyerdei krt. 94.

Ha kérdés merülne fel Önökben **a szakvizsgára bocsátással/szakképzéssel kapcsolatosan** kérjük, keressék munkatársainkat az alábbi elérhetőségeken:

**Fehérné Orvos Gabriella: 52/258-035** orvos.gabriella@med.unideb.hu

**Bakonszegi Anna: 52/258-015** bakonszegianna@med.unideb.hu

**Szűcs Andrea: 52/258-014** andrea.szucs@med.unideb.hu

**Állami finanszírozott, első szakképzésben résztvevők, a gyakorlati igazolással kapcsolatos kérdéseiket írják meg a következő e-mail címre, vagy a következő telefonszámon hívják munkatársainkat:**

 **Takács-Szabó Erzsébet: 52/258-016** szaboer@med.unideb.hu

 **Fekete Tünde: 52/258-011** feketet@med.unideb.hu

S**egítő közreműködésüket előre is nagyon köszönjük, szakvizsgájukhoz jó felkészülését kívánunk!**

**Üdvözlettel:**

 Dr. Szegedi Andrea s.k. Dr. Kerékgyártó Csilla s.k.

 egyetemi tanár szak- és továbbképzési szaktanácsadó

 szak- és továbbképzési dékánhelyettes